text: সময় টিভি () হচ্ছে বাংলা ভাষায় ২৪ ঘণ্টা সম্প্রচারিত বাংলাদেশের একটি বেসরকারি টেলিভিশন চ্যানেল। এর সদর দপ্তর ঢাকার বাংলামোটরের ৮৯ বীর উত্তম সিআর দত্ত রোডে অবস্থিত। গণপ্রজাতন্ত্রী বাংলাদেশ সরকারের কাছ থেকে এই চ্যানেলটির সম্প্রচারের ক্ষেত্রে এনওসি লাইসেন্স রয়েছে। ২০১০ সালের ১০শে অক্টোবর তারিখে একটি পরীক্ষামূলক সম্প্রচারের পর ২০১১ সালের ১৭ই এপ্রিল তারিখে সময়ের প্রয়োজনে সময় স্লোগান নিয়ে এই চ্যানেলটি বাণিজ্যিকভাবে যাত্রা শুরু করে।
  
  বাংলাদেশ কমিউনিকেশন স্যাটেলাইট কোম্পানী লিমিটেড দ্বারা পরিচালিত বাংলাদেশের প্রথম স্যাটেলাইট বঙ্গবন্ধু-১ ব্যবহার করে এই চ্যানেলটি তার কার্যক্রম পরিচালনা করে।
  
  ইতিহাস
  সময় টিভি ২০০৯ সালের অক্টোবর মাসে সম্প্রচারের জন্য সরকারের অনুমতি পায়, অতঃপর ২০১০ সালের ১০​​ই অক্টোবর তারিখ হতে পরীক্ষামূলকভাবে সম্প্রচায় শুরু করে এবং পরবর্তী বছরের ১৭ই এপ্রিল তারিখে বাণিজ্যিকভাবে সম্প্রচায় শুরু করে।
  
  ২০১৪ সালের ১লা জানুয়ারি তারিখে, অজ্ঞাত পরিচয়ের এক ব্যক্তি চট্টগ্রামে সময় টিভির একটি গাড়িতে বোমা নিক্ষেপ করে, এতে গাড়ির চালক আহত হয়; এই চ্যানেলের সাংবাদিকরা বাংলাদেশ জামায়াতে ইসলামী ও বাংলাদেশ ইসলামী ছাত্রশিবিরের কর্মীদের এর জন্য অভিযুক্ত করেন। ২০১৫ সালের ১লা এপ্রিল তারিখ, বাংলাদেশ পুলিশ বাংলাদেশের সাবেক প্রধানমন্ত্রী এবং বাংলাদেশ জাতীয়তাবাদী দলের চেয়ারপারসন খালেদা জিয়ার কার্যালয়ের বাইরে থেকে সময় টিভির সম্প্রচায় সরঞ্জাম জব্দ করে। ২০১৬ সালের মে মাসে, মাদক ব্যবসায়ীরা সময় টিভির কক্সবাজার জেলার সংবাদ প্রতিবেদক সুজাউদ্দিন রুবেলকে মাদক পাচার সম্পর্কিত তার প্রতিবেদনের জন্য লাঞ্ছিত করে। ২০১৬ সালের সেপ্টেম্বর মাসে, বাংলাদেশের তৎকালীন অ্যাটর্নি জেনারেল মাহবুবে আলম, সময় টিভির বিরুদ্ধে বাংলাদেশ সুপ্রিম কোর্টের কাছে একটি অভিযোগ দাখিল করেন, যেখানে বলা হয়েছে যে সময় টিভি তাদের এক আলোচনা অনুষ্ঠানে মীর কাসেম আলীর যুদ্ধাপরাধের বিচার নিয়ে অবমাননাকর মন্তব্য করা হয়েছে। পরে সময় টিভি আলোচনা অনুষ্ঠানটির একটি প্রতিলিপি আদালতে জমা দিতে বাধ্য হয়। ২০১৭ সালের ৩০শে নভেম্বর তারিখে, তৎকালীন ভূমি মন্ত্রী শামসুর রহমান শরীফের পুত্রের নেতৃত্বে সময় টিভির একজনসহ মোট চার সাংবাদিককে আক্রমণ করে আহত করে।
  
  আরও দেখুন
   বাংলাদেশ টেলিভিশন
   বাংলাদেশের টেলিভিশন কেন্দ্রের তালিকা
  
  তথ্যসূত্র
  
  বহিঃসংযোগ
   
  
  বিষয়শ্রেণী:বাংলাদেশের টেলিভিশন চ্যানেল
  বিষয়শ্রেণী:২০১০-এ প্রতিষ্ঠিত টেলিভিশন চ্যানেল ও স্টেশন
  বিষয়শ্রেণী:২৪ ঘণ্টা সংবাদ পরিবেশিত টেলিভিশন চ্যানেল
title: সময় টিভি